Grafie de lenghe furlane
Par scrivi par furlan si son dopradis tal timp diviersis grafiis, nome tai ultins agns si è rivâts a doprâ une grafie standard che cu la leç regjonâl 15/1996 e je deventade che uficiâl.
I prins scrits[cambie | modifiche il codiç]
Il probleme di cjatâ une grafie al è nassût cun i prins documents scrits par furlan. Chei che a savevin scrivi a vevin come riferiment il latin e l'alfabet latin. Par chest e àn scugnût cjatà cualchi sisteme par scrivi chei suns particolârs che no jerin tes letaris latinis.
Il probleme al jere la scjarse difusion dai documents furlans par cui di spes cui che al à tacât a scrivi si è inventât la scriture cence cognossi i esemplis dal passât.
Par esempli za tal 1360 il nodâr Odolrì di Cividât al dopre la ç pes consonants africadis dentâls e consonants palatâls, par esempli al scrîf Çuan (Zuan), Saçil (Sacîl), piçulg (piçui). Pe medi palatâl sorde al dopre il chi (vuê si scrîf cj), par cui al scrîf chiamp (cjamp), bechià (becjâr), Chiadovry (Cjadovri). Simpri a Cividât tal Bielo dumlo di valor si dopre invezit il trigram cgi (cgiantaraj par cjantarai, pecgiat par pecjât).
Tal 1600 autôrs come Eusebi Stella, Ermes di Colorêt, Girolam Biancon a scrivin lis vocâls lungjis cu la dople letare, par cui si cjate scrit dauur (daûr), maar (mâr) e v.i.
Il Pirona[cambie | modifiche il codiç]
Dut câs la prime soluzion organiche a jessi une vore doprade e ven proponude dal Pirona cun il so vocabolari (1871), fra lis modifichis impuartantis il Pirona al dopre il c al puest dal q, e al torne a doprà il ç come che si faseve tai scrits furlans plui antîcs. La africade si scrîf ç par esempli çate, la medi palatâl e je çh, par esempli lui al çhate (lui al cjate).
Sot il fassisim la societât filologjiche furlane e torne a doprâ un alfabet plui dongje a chel talian come che si viôt tal Nuovo Pirona dal 1935.
Dopo de vuere[cambie | modifiche il codiç]
La grafie de filologjiche e cambie tal dopo vuere sot la influence di pre' Marchet, si tachin a doprâ i digrams cj e gj pes oclusivis medi palatâls.
Tai agns seguitîfs si àn des propuestis diferentis che a otegnin popolaritât, lis clapis Scuele Libare Furlane e Glesie Furlane e tachin a doprâ la hácek (la pipe sclave, ancje cheste une vecje idee di Marchet) par cui a scrivin čavate (çavate), čore (çore), palač (palaç). Di chestis ideis e ven elaborade la grafie Faggin-Nazzi.
La grafie standard[cambie | modifiche il codiç]
Tal 1986 la provincie di Udin a met adun une comission vuidade dal linguist catalan Xavier Lamuela, che e elabore une grafie standard, in pratiche la grafie storiche de filologjiche cun cualchi modifiche. Al inizi cheste propueste e à un sac di critichis ma tal 1996 e devente chê uficiâl e al dì di vuê e je di grant lunc la plui doprade.
La informazion su la storie de nassite de grafie uficiâl de lenghe furlane e je difietose. Il prof. Xavier Lamuela nol à direte e coordenade la comission pe grafie istituide de Provincie di Udin parie cu lis provinciis di Gurize e Pordenon. La comission pe sielte de grafie e je stade istituide de provincie di Udin su progjet dal prof. Adrian Cescje, e po e je stade coordenade simpri di Adrian Cescje, su incjarie dal assessôr ae culture e istruzion che al jere tal 1985, Oscarre Lepre. I comissaris a jerin Etelredo Pascolo, Giovanni Frau, Amedeo Giacomini, Silvana Fachin Schiavi, Giancarlo Ricci, Aldo Moretti, Eraldo Sgubin, Gianni Nazzi. Te ultime fase si è zontade Piera Rizzolatti. Lis sentadis a son stadis 12. Dome inte setime sentade de comission al è stât nomenât 'arbitri' de sielte de grafie il prof. Lamuela, che nol à mai coordenade la comission parcè che la sô incjarie e jere diferente. Lamuela al è stât clamât a riferî inte otave, novesime e decime seconde sentade, la ultime.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn